Baba sterf in Kagiso-stormloop | Maroela Media
'n Baba is tydens 'n stormloop van 'n groep plunderaars in Kagiso aan die Wes-Rand dood.
"'n 13 maande oue baba is Vrydagmiddag dood tydens die plunder-stormloop," het lt.genl. Solomon Makgale, woordvoerder van die polisie, Saterdag gesê.
Die plunderaars was glo besig om 'n spaza-winkel te beroof toe die polisie opgedaag en die groep begin weghardloop het. Die groep het in 'n jong ma vasgehardloop wat haar baba gedra het. "Die baba het geval en die groep het die baba vertrap," het Makgale bygevoeg.
Paramedici het die baba op die toneel dood verklaar. Die polisie ondersoek 'n saak van moord.
Altesaam 24 mense is Vrydagaand in Kagiso in hegtenis geneem in verband met geweld en die plundery van winkels wat aan uitlanders behoort.
Die onrus het Maandag in Soweto begin nadat 'n Somaliër glo 'n 14-jarige seun doodgeskiet het toe hy en sy vriende by die man se winkel wou inbreek. Lt.genl. Lesetja Mothiba het deur die loop van die week bevestig dat die plundery na Diepsloot en Kagiso uitgebrei het. 'n 61-jarige omstander is Donderdagaand dood toe 'n uitlander op 'n skare buite sy winkel in Swaneville losgebrand het. Niemand is nog in verband met hierdie voorval in hegtenis geneem nie. Die polisie ondersoek 'n saak van moord.
Intussen het die polisie Saterdag bevestig die situasie is weer kalm in Soweto. Meer as 170 persone is in hegtenis geneem in verband met die plundery en geweld.
Wie gaan hulle die keer blameer – ook die blankes?
Mnr Zuma. Al die kinders, oumas en oupas , mas en pas, vriende en familie se dood is jou en jou parlementslede se skuld. Ek wonder of jy ooit een nag nie slaap kry daaroor nie??? Julle is gewetenloos. Kyk na foos soos hierbo en na die nuus. Dis erger as enige oorlog